የባሕር ዳር ዓለም አቀፍ ስታዲየም ማዕከል ራሱን ችሎ በቦርድ እንዲተዳደርና የክልሉ የሀብት ምንጪ እንዲሆን የሚያስችል ሥራ እየተሠራ ነው፡፡
የባሕር ዳር ዓለም አቀፍ ስታዲየም ማዕከል 40 ነጥብ 39 ሄክታር መሬት በመሸፈን የተለያዩ ወድድሮችን ከማስተናገድ በተጨማሪ 8 ብሎኮች እና 84 ለተለያዬ የንግድ አገልግሎት ሊውሉ የሚችሉ ክፍሎችን በውስጡ ይዟል፡፡ እነዚህ ለንግድ የሚውሉ ክፍሎች በውስጣቸው ያሉ አንዳንድ የቴክኒክ ሥራዎች ከተጠናቀቁ በኋላ አገልግሎት መስጠት እንደሚጀምሩ የባሕር ዳር ዓለም አቀፍ ስታዲየም ማዕከል ጊዜያዊ ኃላፊ አቶ ፍቅሬ አንሙት ተናግረዋል፡፡ጊዜያዊ ኃላፊው እንዳሉት የስታዲየሙ ራሱን ችሎ አስተዳደር መቋቋም ሲገጥሙት የነበሩ ችግሮችን ሊቀርፉለት ይችላል፡፡ ‹‹ስታዲየሙ በቦርድ ደረጃ ራሱን ችሎ ሲቋቋም ባለቤት እንዲኖረው ያደርጋል፤ በክልሉ ብሎም በሀገሪቱ የሚገኙ ስታዲየሞችን ማገዝም ይችላል›› ሲሉም አስረድተዋል፡፡ በተለይ ለወጣቱ ዘርፈ ብዙ የሥራ እድል በመፍጠር የክልሉን ኢኮኖሚ በመደገፍ ዙሪያም አስተዋጽኦው የጎላ እንደሚሆን ተመላክቷል፡፡ ‹‹እስካሁን ራሱን ችሎ ባለመቆሙ በርካታ ጥቅሞችን አጥቷል፤ ክለቦች በስምምነት ነው ክፍያ የሚፈጽሙት እንጂ የተዋቀረ ደንብ አልነበረውም፤ ክለቦች መለማመጃ ሜዳ እያለ ዋና ጨዋታ የሚያስተናግደው ሜዳ ላይ ነው የሚለማመዱት ይህ ደግሞ የሜዳውን ሣር በጅጉ እየጎዳው ነው›› ብለዋል፡፡